
Σκοπός
Η διαδικασία προσδιορίζει τον τρόπο με τον οποίο γίνεται ο καθορισμός των δραστηριοτήτων του Πανεπιστημίου που περιλαμβάνουν επεξεργασία δεδομένων προσωπικού χαρακτήρα, η κατάρτιση του σχετικού αρχείου δραστηριοτήτων επεξεργασίας και η τακτική και συστηματική επικαιροποίηση του.
Μέθοδος



Ανάλυση

Φάση 1: 	Ο Υπεύθυνος Προστασίας Δεδομένων σε συνεργασία με τους επικεφαλής των Τμημάτων/Διευθύνσεων/Δομών, αναγνωρίζει και καταγράφει το σύνολο των δραστηριοτήτων του Πανεπιστημίου που περιλαμβάνουν επεξεργασία δεδομένων προσωπικού χαρακτήρα.
Φάση 2: 	Με ευθύνη του Υπεύθυνου Προστασίας Δεδομένων καταρτίζεται το έντυπο «Αρχείο Δραστηριοτήτων Επεξεργασίας», το οποίο τηρείται σε ηλεκτρονική μορφή και περιλαμβάνει τις διεργασίες στις οποίες γίνεται επεξεργασία δεδομένων προσωπικού χαρακτήρα και στο οποίο καθορίζεται ο σκοπός επεξεργασίας. Για κάθε δραστηριότητα περιγράφονται:
· Υπεύθυνη για την επεξεργασία οργανωτική μονάδα του Πανεπιστημίου. 
· Σκοπός της επεξεργασίας (συμπεριλαμβανομένων πρόσθετων σκοπών πέραν του σκοπού της αρχικής συλλογής).
· Κατηγορίες δεδομένων προσωπικού χαρακτήρα και χαρακτηρισμός τους ως προς το αν είναι υψηλού κινδύνου για το φυσικό πρόσωπο. 
· Κατηγορίες φυσικών προσώπων που αφορούν τα δεδομένα.
· Βάση Νομιμότητας της Επεξεργασίας ή Νομιμοποιητική Βάση επεξεργασίας.
· Τρόπος απόδειξης της συγκατάθεσης, σε περίπτωση που αποτελεί νομιμοποιητική βάση για την επεξεργασία. 
· Ρόλος του Πανεπιστημίου στην επεξεργασία (Υπεύθυνος Επεξεργασίας, Από Κοινού Υπεύθυνος, Εκτελών την Επεξεργασία).
· Πηγές λήψης των δεδομένων.
· Αποδέκτες των δεδομένων (μονάδες εντός του Πανεπιστημίου, τρίτα μέρη, από κοινού υπεύθυνοι επεξεργασίας, εκτελούντες την επεξεργασία, προμηθευτές).
· Κύρια συστήματα/ εφαρμογές καθώς και αποθηκευτικά μέσα που χρησιμοποιούνται για την επεξεργασία και την αποθήκευση των δεδομένων.
· Διαβιβάσεις δεδομένων εκτός Ευρωπαϊκού Οικονομικού Χώρου (ΕΟΧ).
· Νομική βάση και κατάλληλες εγγυήσεις που λαμβάνονται σε περίπτωση διαβιβάσεων δεδομένων σε χώρες εκτός ΕΟΧ.
· Χρόνος τήρησης ή κριτήρια που καθορίζουν την παύση της τήρησης των δεδομένων προσωπικού χαρακτήρα. 
· Γενική περιγραφή των λαμβανόμενων τεχνικών και οργανωτικών μέτρων.
Για κάθε επεξεργασία δεδομένων προσωπικού χαρακτήρα οι επικεφαλής των Τμημάτων/Διευθύνσεων/Δομών και ο Υπεύθυνος Προστασίας Δεδομένων συνεργάζονται για την ανάλυση και επιλογή μίας από τις ακόλουθες νομιμοποιητικές βάσης επεξεργασίας: Προτείνεται η συμβουλή νομικού στην οριστικοποίηση των ανωτέρω:
· Η συγκατάθεση του φυσικού προσώπου για το συγκεκριμένο σκοπό ή τους συγκεκριμένους σκοπούς της επεξεργασίας.
· Η υλοποίηση σύμβασης στην οποία το φυσικό πρόσωπο αποτελεί συμβαλλόμενο μέρος (ή πρόκειται να αποτελέσει).
· Η συμμόρφωση με νομική ή κανονιστική απαίτηση, στην οποία υπόκειται το Πανεπιστήμιο.
· Η προστασία των ζωτικών συμφερόντων του φυσικού προσώπου.
· Η υλοποίηση εργασιών στο πλαίσιο του δημοσίου συμφέροντος ή κατ’ εντολή κρατικής ή άλλης εποπτικής αρχής.
· Η άσκηση δημόσιας εξουσίας.
· Το δημόσιο συμφέρον του Πανεπιστημίου, εφόσον δεν αντίκειται στο συμφέρον ή στα θεμελιώδη δικαιώματα και τις ελευθερίες του φυσικού προσώπου.
Στην περίπτωση επεξεργασίας ειδικών κατηγοριών δεδομένων προσωπικού χαρακτήρα, εκτός της ανωτέρω νομιμοποιητικής βάσης, θα πρέπει επιπρόσθετα να επιλέγεται και να αναλύεται τουλάχιστον μια από τις κάτωθι:
· Η ρητή συγκατάθεση του φυσικού προσώπου για την επεξεργασία της ειδικής κατηγορίας,
· Η επεξεργασία είναι απαραίτητη για την εκτέλεση των υποχρεώσεων και την άσκηση συγκεκριμένων δικαιωμάτων του υπευθύνου επεξεργασίας ή του υποκειμένου των δεδομένων στον τομέα του εργατικού δικαίου και του δικαίου κοινωνικής ασφάλισης και κοινωνικής προστασίας,
·  Η επεξεργασία είναι απαραίτητη για την προστασία των ζωτικών συμφερόντων του υποκειμένου των δεδομένων ή άλλου φυσικού προσώπου, εάν το υποκείμενο των δεδομένων είναι σωματικά ή νομικά ανίκανο να συγκατατεθεί,
· Η επεξεργασία διενεργείται, με κατάλληλες εγγυήσεις, στο πλαίσιο των νόμιμων δραστηριοτήτων ιδρύματος, οργάνωσης ή άλλου μη κερδοσκοπικού φορέα με πολιτικό, φιλοσοφικό, θρησκευτικό ή συνδικαλιστικό στόχο και υπό την προϋπόθεση ότι η επεξεργασία αφορά αποκλειστικά τα μέλη ή τα πρώην μέλη του φορέα ή πρόσωπα τα οποία έχουν τακτική επικοινωνία μαζί του σε σχέση με τους σκοπούς του και ότι τα δεδομένα προσωπικού χαρακτήρα δεν κοινοποιούνται εκτός του συγκεκριμένου φορέα χωρίς τη συγκατάθεση των υποκειμένων των δεδομένων,
· Η εκούσια δημοσίευσή τους από το φυσικό πρόσωπο,
· Η επεξεργασία είναι απαραίτητη για τη θεμελίωση, άσκηση ή υποστήριξη νομικών αξιώσεων ή όταν τα δικαστήρια ενεργούν υπό τη δικαιοδοτική τους ιδιότητα,
· Η προάσπιση του δημόσιου συμφέροντος, της δημόσιας υγείας ή της επαγγελματικής εχεμύθειας,
· Η επεξεργασία είναι απαραίτητη για σκοπούς προληπτικής ή επαγγελματικής ιατρικής, εκτίμησης της ικανότητας προς εργασία του εργαζομένου, ιατρικής διάγνωσης, παροχής υγειονομικής ή κοινωνικής περίθαλψης ή θεραπείας ή διαχείρισης υγειονομικών και κοινωνικών συστημάτων και υπηρεσιών βάσει του ενωσιακού δικαίου ή του δικαίου κράτους μέλους ή δυνάμει σύμβασης με επαγγελματία του τομέα της υγείας,	
· Η επεξεργασία είναι απαραίτητη για λόγους δημόσιου συμφέροντος στον τομέα της δημόσιας υγείας, όπως η προστασία έναντι σοβαρών διασυνοριακών απειλών κατά της υγείας ή η διασφάλιση υψηλών προτύπων ποιότητας και ασφάλειας της υγειονομικής περίθαλψης και των φαρμάκων ή των ιατροτεχνολογικών προϊόντων,
· Η επεξεργασία είναι απαραίτητη για σκοπούς αρχειοθέτησης προς το δημόσιο συμφέρον, για σκοπούς επιστημονικής ή ιστορικής έρευνας ή για στατιστικούς σκοπούς.
Ειδικότερα για τον καθορισμό του ρόλου του Πανεπιστημίου στην κάθε επεξεργασία ακολουθείται η Οδηγία «Καθορισμός ρόλου στην Επεξεργασία Προσωπικών Δεδομένων».
Φάση 3: 	Ο Υπεύθυνος Προστασίας Δεδομένων υποβάλλει το Αρχείο Δραστηριοτήτων Επεξεργασίας στους επικεφαλής των Τμημάτων/Διευθύνσεων/Δομών του Πανεπιστημίου προς έλεγχο και έγκριση. Μετά την ανασκόπηση και την ενσωμάτωση ενδεχόμενων σχολίων και αλλαγών, το αρχείο εγκρίνεται από τη Σύγκλητο/Συμβούλιο Διοίκησης.
Φάση 4: 	Οι επικεφαλής των τμημάτων του Πανεπιστημίου φέρουν την ευθύνη για την ενημέρωση του Υπεύθυνου Προστασίας Δεδομένων για οποιαδήποτε αλλαγή επηρεάζει τα περιεχόμενα του Αρχείου Δραστηριοτήτων Επεξεργασίας, όπως:
· Προσθήκη/ αφαίρεση/ μεταβολή υπηρεσιών στις οποίες πραγματοποιείται επεξεργασία δεδομένων προσωπικού χαρακτήρα.
· Τροποποίηση των συστημάτων/ εφαρμογών/ αποθηκευτικών μέσων που χρησιμοποιούνται για την επεξεργασία και την αποθήκευση των δεδομένων.
· Διαφοροποίηση στη διαβίβαση των δεδομένων εντός και εκτός Πανεπιστημίου (εντός και εκτός ΕΟΧ).
· Μεταβολή των κατηγοριών δεδομένων που τυγχάνουν επεξεργασίας ή/ και των κατηγοριών φυσικών προσώπων.
· Αλλαγή του σκοπού επεξεργασίας ή της νομιμοποιητικής βάσης επεξεργασίας.
· Αλλαγή στο νομοθετικό και κανονιστικό πλαίσιο, η οποία επηρεάζει το χρόνο τήρησης, τα λαμβανόμενα τεχνικά και οργανωτικά μέτρα ή τα είδη της επεξεργασίας.
Με ευθύνη του Υπεύθυνου Προστασίας Δεδομένων το έντυπο «Αρχείο Δραστηριοτήτων Επεξεργασίας» επικαιροποιείται κατάλληλα και υποβάλλεται προς ανασκόπηση από τους επικεφαλής των τμημάτων και τελική έγκριση από τη Σύγκλητο/Συμβούλιο Διοίκησης. Οι προηγούμενες εκδόσεις του Αρχείου Δραστηριοτήτων Επεξεργασίας διατηρούνται στο file server του Υπεύθυνου Προστασίας Δεδομένων, με κατάλληλη σήμανση της έκδοσης.
Σε ετήσια βάση, υπό το συντονισμό του Υπεύθυνου Προστασίας Δεδομένων προγραμματίζεται συνάντηση ανασκόπησης του Αρχείου Δραστηριοτήτων Επεξεργασίας, προκειμένου να διασφαλιστεί ότι το αρχείο παραμένει έγκυρο και πλήρως επικαιροποιημένο.

